1. Mitä on tutkimusetiikka

Tutkimusetiikka käsitteenä

**Laajan määritelmän** (*engl. research ethics*) mukaan tutkimusetiikalla tarkoitetaan kaikkia tutkimukseen ja tieteeseen liittyviä eettisiä näkökulmia.

**Kapea-alaisemman määritelmän** (*engl. research integrity*) mukaan tutkimusetiikka on eettisesti vastuullisten ja oikeiden toimintatapojen noudattamista ja edistämistä tutkimustoiminnassa sekä tieteeseen kohdistuvien loukkausten ja epärehellisyyden tunnistamista ja torjumista kaikilla tieteenaloilla.

Suomen kielessä ei ole erillistä käsitettä *research integrity* -termille. Kuten tutkimuseettisen toimikunnan pääsihteeri Sanna Kaisa Spoof on todennut, suomennos voisi olla reiluus tai rehtiys. Kun toimimme avoimin kortein ja toisia kunnioittaen, emmekä pyri vilppiin tai sorru piittaamattomuuteen, noudatamme hyvää tieteellistä käytäntöä.

**Tällä kurssilla tutkimusetiikalla tarkoitetaan yhteisesti sovittuja pelisääntöjä, joita noudattamalla avoimuus ja rehtiys niin tutkimuksen kuin opinnäytetyön teossa toteutuvat.** Esimerkiksi opinnäytetyön tekijällä voi olla useita tahoja, jotka hänen tulee huomioida. Prosessin aikana opiskelija on suhteissa opinnäytetyön toimeksiantajaan, kollegoihinsa, oppilaitokseen, ohjaajiin, kehittämis- tai tutkimuskohteeseen, tutkittaviin, mahdollisiin rahoittajiin ja lopulta suureen yleisöön. Kaikkia näitä tahoja kohtaan tulee toimia reilusti ja avoimesti.

Yleisten eettisten suositusten ja ohjeistusten rinnalla monille tieteenaloilla on lisäksi omat sisäiset eettiset koodistonsa, joissa otetaan huomioon alan erityispiirteet.

Valtakunnallisella tasolla toimii useita neuvottelu- ja lautakuntia, joiden tehtävänä on koordinoida ja edistää tutkimusetiikkaa, yhtenäistää käytäntöjä ja seurata tieteen sekä tutkimuksen kehittymistä. Tutkimusetiikkaa käsittelevät asiantuntijaelimet jakaantuvat pääosin opetusministeriön, sosiaali- ja terveysministeriön ja maa- ja metsätalousministeriön hallinnonaloille.

Tämän kurssin tavoitteena on perehdyttää tutkimusetiikan perusteisiin. Kyseessä ei ole tieteellis-filosofinen katsaus, vaan erityisesti ammattikorkeakouluopiskelijoille suunnattu johdatus hyviin eettisiin käytäntöihin.